M. Fronc, poslanec: (2009-02-04):
Hovoríme o novele zákona č. 597/2003 Z. z. o financovaní základných škôl, stredných škôl a školských zariadení, to je na upresnenie, aby si to uvedomil aj pán minister. Ja začnem otázkou, ako by sa vám páčilo, keby k vášmu dieťaťu bol iný prístup ako, povedzme, k dieťaťu pána ministra alebo môjmu a podobne, ak by bol iný prístup k škole. A to je jedno, či sa to týka prístupu vo vzdelávacom procese alebo pri financovaní. Základným princípom, základným ústavným princípom je rovnosť občanov v právach a povinnostiach. A z tohto pohľadu si myslím, že tá rovnosť sa vzťahuje rovnako aj na žiakov. Preto pri financovaní škôl a školských zariadení treba vychádzať z rovnosti žiakov, a nie z rôzneho pohľadu na školy podľa zriaďovateľa. O čo ide v tejto novele. Tak štandardne je tam ešte upresnenie alebo sprísnenie niektorých podmienok, čo sa týka sankcií vo vzťahu k súkromným školám. To ma ani tak neprekvapuje, ale tá zásadná zmena sa týka toho, že sa umožňujú financovať z rozpočtu ministerstva školstva aj školské stavby alebo prístavby podľa potrieb a, samozrejme, možnosti rozpočtu tejto kapitoly. Len problém je v tom, že sa to robí zase len selektívne a súkromné školy sú z tohto vynechané. Keď si pozriete podrobne dôvodovú správu, tak uvidíte, že by to mohlo vyvolať dojem, že sa to týka všetkých škôl. Je to hlavne ten prvý bod v dôvodovej správe. Ale vzhľadom na to, pán minister, že § 6a nie je nijakým spôsobom upravený, celkom iste sa to nemôže týkať iných škôl ako škôl, ktoré sú dnes pod samosprávou, alebo cirkevných škôl. Ja viem, že keď ste boli v opozícii, ste s obľubou používali takú mantru, že som bol ministrom len pre cirkevné školy. Ale ja som zaviedol financovanie rovnaké pre všetkých, bez ohľadu na to, na akú školu ten žiak chodil, pretože každý žiak, každé dieťa je dieťaťom daňového poplatníka rovnakého. A preto aj v zmysle ústavy má mať rovnaké úžitky a benefity ako aj iný. A je to tak trochu paradoxné, pán minister, keď si uvedomujem, že pred pár dňami prešiel vo vláde návrh novely vysokoškolského zákona, kde sa chystáte financovať nie súkromné, ale dokonca zahraničné vysoké školy. Musím povedať, že nie celkom tomu rozumiem, pretože v tomto smere už nedodržiavate ani ten princíp, nehovoriac o tom, že o chvíľu budeme rokovať o zákone o odbornom vzdelávaní, kde takisto idete jednu skupinu zvýhodňovať. Ale k tomu sa vrátime a budeme hovoriť v okamihu, keď budeme prerokovávať návrh zákona o odbornom vzdelávaní. Chcem povedať, pán minister, že v zásade nie som proti tomu, aby taká zmena, ktorá to zabezpečí za istých podmienok a relevantných potrieb, bola urobená, teda tá, ktorá sa týka aj istého kapitálového financovania škôl. Na druhej strane musím povedať, že mám pochybnosti o tom, že to bude naozaj objektívne a spravodlivé po skúsenostiach, ktoré máme, o to viac, že ja v tom zákone som nenašiel ani základné pravidlá na to, ani dokonca zmocňovacie ustanovenie, ktoré predsa len určí isté mantinely, akým spôsobom sa to bude robiť. Ja si myslím, že toto je potrebné, aby v tomto zákone bolo. A preto chcem povedať, že pokladám za dôležité, a budeme sa o to pokúšať v rámci druhého čítania, aby došlo k zmenám, aby sme zaviedli rovnaký princíp. Na druhej strane keďže k tej samotnej myšlienke nemám zásadnú výhradu, tak som pripravený v prvom čítaní aj tento návrh zákona podporiť. Ďakujem.